સ્ત્રીઓને પાણીપૂરી સ્વર્ગપૂરીથી પણ વધુ પ્રિય હોય. શા માટે આવું હશે? પાણીપૂરી ચટાકેદાર હોય એટલે? એ ખાધા પછી પણ જમી શકાય એટલે? એ ખાઈને પણ પેટ ભરી લઈ શકાય એટલે? ઊભાઊભ ખાઈ લઈ શકાય એટલે? આ બધું તો પુરુષોને પણ લાગુ પડે જ ને? કદાચ, ફરક માનસિક હશે. રોજ રસોઈ બનાવનાર મહિલાઓ સ્વાદથી થોડી ઉબાઈ જતી હશે અને સર્વ સ્વાદના મિશ્રણ જેવી પાણીપૂરી સ્વાદેન્દ્રિયને પૂર્વવત્ કરી આપતી હશે? પાણીપૂરીમાંના સ્વાદની ‘અતિ’ ઉદ્દિપક જેવું કામ કરતી હશે? સ્વાદ બહુ વિચિત્ર ચીજ છે. જીભનો ચટાકો ક્યારેય પૂરો થતો નથી. કોઈ એક ચીજથી ઉબાઈ જાય અને એ ઉબ દૂર પણ થઈ જાય.